钦定古今图书集成/方舆汇编/边裔典/第010卷 > 宋书 > 《夷蛮传论》
## 钦定古今图书集成/方舆汇编/边裔典/第010卷 > 宋书 > 《夷蛮传论》

史臣曰：“汉世西译遐通，兼途累万，跨头痛之山，越绳
度之险，生行死径，身往魂归。晋氏南移，河陇敻隔，戎
夷梗路，外域天断。若夫大秦天竺，迥出西溟，二汉衔
役，特艰斯路。而商货所资，或出交部，汎海陵波，因风
远至。又重峻参差，氏众非一，殊名诡号，族别类殊，山
琛水宝，由兹自出。通犀翠羽之珍，蛇珠火布之异，千”
名万品，并世主之所虚心。故舟舶继路，商使交属。太
祖以南琛不至，远命师旅，泉浦之捷，威震沧溟；未名
之宝，入充府实。夫四夷孔炽，患深自古，蛮𤏡殊杂，族
众特繁，依深傍岨，充积畿甸，咫尺华氓，易兴狡毒，略
财据土，岁月滋深。自元嘉将半，寇慝弥广，遂盘结数
州，摇乱邦邑。于是命将出师，恣行诛讨，自江汉以北，
庐江以南，搜山荡谷，穷兵罄武，系颈囚俘，盖以数百
万计。至于孩年耋齿，执讯所遗，将卒申好杀之愤，干
戈穷酸惨之用，虽云积怨，为报亦甚。张奂所云“流血
于野，伤和致灾。”斯固仁者之言矣。